Врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од З. Н., поднесена против Општина Аеродром, Директорот на Агенцијата за заштита на правото на слободен пристап до информациите од јавен карактер го донесе следното

**Р Е Ш Е Н И Е**

Жалбата од З. Н., поднесена против Општина Аеродром, заведена во архивата на Агенцијата за заштита на правото на слободен пристап до информации од јавен карактер под бр. 08-53 на 04.03.2022 година **СЕ ОТФРЛА како недопуштена**.

**О Б Р А З Л О Ж Е Н И Е**

## З. Н. на 15.02.2022 година поднел насловено Барање за пристап до информации од јавен карактер до Општина Аеродром, со кое побарал по пошта односно лично на рака да му се достави препис од следната информација:

„Од моја стрна до општина Аеродром е побарано издавање на дозвола за градба на поткровје. За тоа била ангажирана формата Бонор Инжинеринг Блаже ДООЛ Скопје. Градежната дозвола е издадена на ден 13.05.2017 г. под ваш број Уп.1 18-34. Постапката е почната во месец септември 2016г од страна на истаа фирма овластена од моја страна преку лицето Реџеп Фазлија. Вкупно 6 пати предметот е враќан на доработка што може да се види од бројот на платени административни такси.

Од општината барам во писмена форма да ми достави зошто предметот е враќан толку многу. Сите писмени решенија за одбивање со причините. Имено и покрај тоа што 10 месеци го работеле и 6 пати го враќале успеале да издадат неупотреблива градежна дозвола која сега не може да се спроведе во катастар.“

Имателот на информации, на ова Барање доставил Одговор на барање бр.18-620/1 од 23.02.2022 година, со кое го информират за следното: „...Потребно е официјално да се поднесе барање со потврдата за одбивање од АКН и согласно истото доколку се констатираат горе наведнеите забелешки, ќе се поништи издаденото одобрение или ќе се стави вон сила во тек на постапката за издавање на ново. Потребно е од страна на инвеститорот да се поднесе барање за нова постапка за доградба или надградба, да се достави нов проект согласно важечката постојна ситуација на објектот и да се поднесат имотни листови за сите етажи и земјиштето, договори со сопствениците како и целокупната документација потребно согласно законската регулатива.“

Незадоволен од наведениот Одговор на барање, Барателот на информации на 04.03.2022 година поднесе Жалба заведена во Агенцијата под арх. бр. 08-53. Во Жалбата е наведено дека: „Од мојата страна до општина Аеродром е доставено барање да ми бидат доставени сите решенија со кои сум одбиван да добијам дозвола за градба на поткровје. Имено, општина Аеродром во пет наврати го одбивала моетео барање да добијам дозвола за градба што може да се види и од уплатниците направени за таа намена. Постапката е таква да увид во тие документи имаат општината и проектанското биро...“

Агенцијата за заштита на правото на слободен пристап до информации од јавен карактер, постапувајќи по наведената Жалба, **истата ја отфрли како недопуштена**, поради следното:

Агенцијата за заштита на правото на слободен пристап до информациите од јавен карактер, решавајќи по жалбата на Барателот на информацијата, утврди дека Барањето од З. Н., поднесено до Општина Аеродром на 15.02.2022 година, не претставува барање за пристап до информации од јавен карактер, туку е барање за издавање одобрение од Општината од надлежност на Општината.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај е поднесено барање од надлежноста на Општината, со кое што се побарал издавање на дозвола за градба на поткровје, а не се бара информација од јавен карактер согласно Законот за слободен пристап до информации од јавен карактер.

Што се однесува на делот од барањето во кој е наведено дека Барателот од Имателот на информации бара: „... Од општината барам во писмена форма да ми достави зошто предметот е враќан толку многу. Сите писмени решенија за одбивање со причините...“, Агенцијата укажува дека во конкретниот случај од Имателот на информации е побарано дополнително да создаде нова информација и да му ја достави на Барателот. Согласно член 3 алинеја 2 од Законот за слободен пристап до информации од јавен карактер „Информација од јавен карактер е информација во која било форма што ја создал или со која располага имателот на информацијата согласно неговите надлежности“.

Согласно погоренаведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

Согласно погоре наведеното, Агенцијата за заштита на правото на слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против истото не може да се поднесе жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр.08-53.

|  |  |  |
| --- | --- | --- |
|  |  | **Директор**  **Пламенка Бојчева** |